
«Malamort», de Daniela Feixas. Intèrprets: Abril Julien Feixas, Josep Julien, Marta Marco i Marc Soler Rull. Escenografia: Anna Tantull. Il·luminació: Sylvia Kuchinow. Vestuari: Bàrbara Glaenzel. So: Judit Farrés. Coreografia i moviment: Nuria Legarda. Fotografia i vídeo promocional: Kiku Piñol. Fotografia d’espectacle: Arnau Bach. Agraïments: Agents Rurals de la Generalitat de Catalunya i Marc Salicrú. Una producció de la Sala Beckett i el Grec 2024 Festival de Barcelona. Ajudantia de direcció: Ruben Ametllé. Direcció: Daniela Feixas. Sala Baix, Sala Beckett, Barcelona, 26 juny a 28 juliol 2024.

El Galway català


Tot el que passa a l'obra «Malamort» podria passar en un paratge del mític Galway irlandès del dramaturg Martin McDonagh. Però passa en un punt imaginari de l'alta muntanya del prelitoral català, avui mateix, mitificat també per la dramaturga penedesenca Daniela Feixas (Torrelavit, Alt Penedès, 1973), basat en records, pors i pressions morals propis d'hàbitats reduïts, record conservats des de la seva infància i adolescència. «Malamort» neix impulsada pel motor de la pèrdua d'un ésser estimat, el pare de l'autora. La pèrdua porta sovint els records que semblaven oblidats o deixats en repòs.


D'aquí i d'aquest moment de pèrdua es nodreix «Malamort». I també d'una tendència de l'autora a relacionar en algunes de les seves obres fets de vida amb fets de bestiar. A «Malamort», el convidat és el gat. Però de gats, com de persones, n'hi ha de moltes menes: el gat domèstic i mansoi que romanceja empresonat i mandrós per casa i el gat salvatge i feréstec que rastreja el territori impetuós i lliurement.


L'obra «Malamort» és un thriller d'ambientació neorural —la literatura de gènere negre nòrdica en sap un pou d'això—, un thiller fosc i tèrbol, misteriós i inquietant a la vegada. Els quatre personatges de «Malamort» amaguen, cadascú a la seva manera, un misteri inescrutable que el registre críptic de Daniela Feixas fa que els espectadors el descobreixin a poc a poc, un a un, sotrac a sotrac.


Un dels personatges és un home solitari, aferrat a la masia, amb un fill i una filla adolescents rondant per casa i amb un ull felí de nit. Un altre és una agent rural vinguda de nou a la zona que també patrulla sovint de nit. I els dos adolescents, germanastres, sense les mares al costat —un altre misteri—, són com dues bèsties criades lluny de l'urbs, sotmeses al tancament conservador del pare, delerós ell d'obtenir a casa el que no ha trobat a fora en el despertar del desig, delerosa ella de fugir de l'espai reclòs per viure l'experiència promesa d'allà baix.


Hi ha també a «Malamort», com es veu, la tradició literària de la terra de dalt en contrast amb la terra de baix, lluny, esclar, per temàtica i per paisatge i per època, tant de «Solitud» com de «Terra baixa», però amb ressò d'aquestes dues ambientacions clàssiques que han marcat diverses generacions des de la seva creació.


A «Malamort» no hi ha herois ni guanyadors. Tots quatre personatges són, en certa manera, antiherois i perdedors. Tots quatre, els dos adults i els dos joves, estan atrapats en la seva pròpia mentida. Hi ha rebel·lia adolescent que topa amb el mur d'acer de l'adult. Hi ha una tria per la foscor de la vida dels adults perquè no es vol admetre la realitat quan es fa de dia.


L'autora Daniela Feixas, que també dirigeix el muntatge, s'ha envoltat dels més pròxims en aquesta posada en escena: la seva parella, l'actor Josep Julien; la filla dels dos —que ja va debutar a «La festa», també de Daniela Feixas, dirigida per Ricard Soler Mallol al Teatre Nacional de Catalunya, on treballarà de nou la pròxima temporada—; i ha comptat amb el jove actor Marc Soler Rull, que va debutar amb «Maremar», de Dagoll Dagom, i que recentment ha format part del «Macbeth» de Pau Carrió, al Teatre Lliure. A més, en el paper de l'agent rural, ha confiat en la veterana actriu Marta Marco que, coses de l'atzar, va formar part precisament d'un Martin McDonagh —esmentat abans— repescat fa uns anys per La Perla 29 i dirigit per Julio Manrique amb «La reina de la bellesa de Leenane». Un quartet de retrat psicològic precís que manté el contrast vital entre les dues generacions protagonistes.


«Malamort», de Daniela Feixas, transcorre en un espai escènic tenebrós, solitari, muntanyenc, només trencat escassament per una rastellera de bombetes de colors de festa major, sense que arribin a acolorir la nit. Escampall de terra i branques esqueixades. Una capsa amb una cria de gat. Quatre gabials. Unes escales de pedra. Una escopeta de cacera. Un vestit negre cenyit, conservat de la mare que no hi és, i un pastís amb espelmes d'aniversari per bufar el fosc quan tots els personatges han fet un mutis, tocat per la tragèdia coral que amaga «Malamort».

Andreu Sotorra. Clip de Teatre, 29 juny 2024

«Malamort», un interessant 'thriller' d’alta muntanya


«Malamort» és d’aquelles obres que, com els bons thrillers, ens manté atents fins al final, quan descobrirem el perquè de tot plegat en un interessant joc sobre el temps dramàtic entre el present i el passat. És una obra que treballa sobre l’enigma dels fets inexplicables; una història misteriosa en un entorn agrest i desolat que seria del gust dels germans Coen amb una ambientació misteriosa a la qual contribueixen molt eficaçment el tenebrós espai escènic d'Anna Tantull, el no menys sinistre disseny de llums de Sylvia Kuchinow, el contundent espai sonor de Judith Farrés i la inquietant direcció de l'autora, Daniela Feixas.


«Malamort» transcorre en un petit poble d’alta muntanya allunyat de la civilització on es produeixen enigmàtiques morts d’animals. És la història del Ton, un turmentat i atemorit home que a altes hores de la nit truca a la Judith, una agent rural a qui ha vist molts cops passar per davant de casa seva, perquè l’ajudi a buscar la gata de la seva filla Laura, regal d’aniversari del seu germanastre Àlex. Entre sorpresa i encuriosida per les respostes i actituds del Ton, la Judith intentarà esbrinar que és el que està passant.


Com dèiem més amunt, la direcció de Feixas reforça eficaçment el subtext de por que embolcalla l’obra i és especialment encertada amb el joc físic (potser un pèl massa coreografiat) que proposa per reflectir la relació entre els germanastres, així com amb la bona direcció dels intèrprets. Josep Julien dona credibilitat al desconcert d’aquest home tenallat, Marta Marco és sempre impecable, i sorprèn la seguretat i bona dicció dels joves Abril Julien i Marc Soler.


La por i la violència han estat elements sovintejats per les obres de Daniela Feixas («El bosc», «Sandra») però diria que aquesta «Malamort» és la seva peça més rodona i la situa com una de les millors dramaturgues actuals. Val la pena.

Santi Fondevila, ARA, 1 juliol 2024

De nou, a l'abisme


Daniela Feixas es manté a l'ombra. Construeix uns personatges que amaguen uns comportaments perillosos, en les que la vulnerabilitat de les més febles s'aboca a l'abisme. Ara, en aquesta «Malamort» un gat de la colònia actua inesperadament. Com si fos un home llop (o potser la transmutació d'una mare?). Com si tingués una certa urgència a escapar-se, a fugir d'una llar aparentment a resguard dels perills del bosc, però potser incapaç de protegir de la violència familiar. És una bèstia domèstica que, com a «Canto jo i la muntanya balla» o a «Drive Your Plow Over the Bones of the Dead», potser amaga un sentit pan-naturalista que se'ns escapa als humans.


A «Malamort», tothom prova d'escapar-se. Els que hi viuen són supervivents d'anteriors naufragis i, tot i el joc i la llibertat a moure's pel jardí, sempre hi ha el desig de sortir. Des de fora, observada amb fruïció pel pare i amfitrió de la llar, una guardabosc està empesa a voltar pels esbarzers de nit, com qui busca o actua furtivament. En la por a l'altre, tot és una amenaça latent. Feixas insisteix en aquest lloc de realisme màgic (que ja havia presentat a «Sandra» o «El bosc»), de sensació de desconfiança constant. En aquest estadi hi posa la seva pròpia filla i el seu marit (en els papers de fillastra i adult, respectivament.


És un thriller que va destapant cartes i que no les acaba. Es van entenent comportaments, empatitzant amb la protecció, amb les ganes de sortir de la gàbia i reprendre la genètica de la mare. Desconfiant dels jocs entre germanastres, descobrint toxicitats on, al principi, era un joc innocent. Feixas insisteix en aquest espai d'incertesa i secrets. El pes de la trama no deixa espai perquè els personatges evolucionin. Es veuen retalls d'un trencaclosques que l'espectador va unint certificant el pitjor paratge possible. La dramaturga ha apuntat a altres comèdies, amb un punt de deliri pensades per a repertoris femenins, principalment. És el cas de «L'últim cigarro», «Només sexe o de Simone». Potser seria interessant trobar altres colors a la seva dramatúrgia.

Jordi Bordes, Recomana, 1 juliol 2024

El gat perdut i el dolor retrobat


Com a urbanita confés que soc, no puc evitar sentir una mena d’oculta satisfacció cada cop que el teatre, el cinema, les sèries televisives o la literatura, li recorden al món les molt variades perversions i torbadors secrets que amaga sovint la de vegades bucòlicament idealitzada vida rural. Secrets que també sovint tenen ramificacions criminals. I secrets que ens parlen alhora també gairebé sempre de velles endogàmies dramàticament enquistades, d’odis ancestrals que s’han convertit ja en part inseparable d’un paisatge inquietant, de mirades que controlen sempre, des de l’ombra, cada moviment aliè, de llibertats individuals estrictament vigilades, censurades i /o reprimides  per una col·lectivitat amb arrels profundes que no admet cap mena de comportament aliè a les seves normatives.

I val a dir que tot i que sempre han existit, diria que d’un temps ençà  ha anat a més el nombre de ficcions amb ambientació rural (per no parlar dels fenòmens  ”true crime”  que tan additiva tirada tenen alhora a casa nostra) que tendeixen a  remarcar-nos el neguit que campa al seu aire quan t’endinses per segons quin foscos boscos, o travesses segons quines planícies massa desemparades. Després, que vingui algú a prevenir-te contra els  perills de la gran ciutat!


Parlant seriosament: tot i que, com explica al vídeo de presentació d’aquest espectacle penjat al web de la Beckett, l’autora i directora Daniela Feixas es relaciona bé amb la vida rural a nivell personal, el cert és que també ella ha fet la seva bona aportació a l’hora de d’aconseguir que ens mirem camps i boscos amb renovada inquietud. Després d’haver escrit «El bosc» (un tens retrobament de dues germanes separades per traumàtics records estrenat  a l’antiga Beckett l’any 2011) i «Sandra» ( un text recorregut pel fantasma dels abusos presentat fa tres anys a la nova Beckett), aquesta és la seva tercera visita a un paisatge rural que, com ja ens adverteix el títol, es veurà  aquest cop més tràgicament sacsejat per la mort que mai.

I si les altres dues obres anteriors també en podien tenir per moments alguna cosa d’històries de misteri, aquest cop el format s’apropa alhora més que mai a allò que acostumem a identificar com a  un “thriller” rural. Un “thriller” rural, podem afegir ja, sòlidament escrit, i estructurat amb aquella precisa dosificació recolzada en ben administrats salts temporals que van aportant noves dades i perspectives i dibuixant també sòlidament l’itinerari que ha conduit cap a una mort anunciada ja a la primera escena del l’espectacle.

Cal remarcar que aquesta primera escena, tan noctàmbula com ho és gairebé tota la resta de l’obra, ja et permet també sentir-te plenament immers en l’excel·lent espai escènic dissenyat per Anna Tantull que il·lumina amb la seva llanterna l’agent rural interpretada per Marta Marco. Per cert que, segons explica també Feixas al ja esmentat vídeo, la trucada nocturna que rep aquesta agent per part d’un esquerp i solitari veí de la zona, es basa en una trucada ben real. Tan real com la macabra trobada d’un animal mort que juga també un important paper al llarg de l’obra. I tan real com el vincle que  la mateixa Feixas manté amb els gats; aquesta primera trucada té justament com a objectiu intentar localitzar un gat perdut.


Val a dir que la mort del pare de Feixas va venir a coincidir pràcticament amb l’inici del procés de creació d’una obra en la qual l’autora vol parlar-nos del dolor que provoca la pèrdua, de la forma com el gestionem i  de les pors que ens origina. Però que ho fa tot defugint alhora la possibilitat de recórrer a l’autoficció. I tot construint per contra una trama fictícia en la qual cadascun dels quatre personatges acaba d’una o altra manera adquirint la seva pròpia experiència sobre el que suposa viure l’abandó, enfrontar-se a la pèrdua, instal·lar-se en la negació davant el dolor que ens provoca, o arribar a convertir en ràbia i força bruta la por a ser abandonats.

L’agent rural que busca també al peu de les muntanyes allò impossible de recuperar, l’esquerp Ton que fa trucades de socors però intenta ocultar el crit d’ajuda que amaguen, i les dues vides adolescents que han quedat enxampades en un espai aparentment obert que en té quelcom de presó emocional i física destinada a convertir-te en captiu a canvi de proporcionar-te falsa seguretat, estan destinats a quedar marcats de per vida o de per mort (malamort) per aquestes evidències.

El text de Feixas dibuixa amb precisió i una tensió creixent, però que ja colpeja força des del mateix inici de l’espectacle, la dramàtica xarxa en la qual es troba enredada aquest quartet, tot i que potser en algun moment trobis a faltar un perfil més definit dels dos personatges madurs. I la Feixas directora (que aquest cop, dirigeix a l’escenari tant el marit com la filla) sap extreure-li també notables interpretacions tant de l’agent Marta Marco, com de  la parella jove formada per Abril Julien i Marc Soler Rull, com de l’inquietant Ton d’un Josep Julien que, això sí, torna a mostrar certa tendència a repetir dos arrelats vicis interpretatius: la verbalització un xic confosa i la utilització de tics i recursos que uniformitzen en excés els seus personatges i els acostumen a situar sempre en un registre massa similar.
Ramon Oliver, Recomana, 2 juliol 2024
La cara B de la vida rural


Daniela Feixas ha estat l’autora resident d’aquesta temporada a la Sala Beckett i fruit d’això ha nascut «Malamort», un thriller teatral que, diu, conté molt d’ella mateixa, de la seva infància en àmbits rurals de l’Alt Penedès i els Monegros i de com aquests emplaçaments tenen una cara B de la idealització de què sovint son objecte. Son comunitats que acullen però també tanquen, plenes normes no escrites però fèrries, travessades per llegendes i supersticions, ofegadores...


Tots aquests vectors, i la por, sobretot la por, travessen els quatre personatges de «Malamort», amb una trama ubicada en un poble d’alta muntanya no especificat on viuen en Ton, un home afablement esquerp (Josep Julien), la seva inconformista filla Laura (Abril Julien) i el seu fill Alex (Marc Soler Julien), germanastre de la Laura. L’arribada d’una nova agent rural, la Judit (Marta Marco), i la pèrdua del gat de la família deslligarà una història que el públic coneixerà cavall entre el present i el passat i després de la qual cap personatge quedarà indemne.


Potser és exagerat establir similituds però les obres de Daniela Feixas —passa a «Malamort» i passava a «Sandra», que vam poder veure fa uns anys també a la Beckett— tenen un deix del teatre irlandès de Martin McDonagh («La reina de bellesa de Leenane», «El tinent d’Inishmore»...). Estan poblades per personatges atrapats per un context irrespirable, que lluiten per sobreviure però son incapaços de trencar les normes i han après a moure’s en la foscor, real i metafòrica.


Si com a dramaturga, Feixas proposa un text consistent (potser en alguns punts esporgable en benefici del rirme) amb una trama ben construïda i dosificada i uns personatges molt ben dibuixats, com a directora el millor és que aconsegueix enllaçar l’atmosfera del text amb la de la posada en escena, enormement ajudada per una gran escenografia (Anna Tantull) i, sobretot, per una extraordinària il·luminació (Sylvia Kuchinov). Com la peça que basteix, «Malamort» és un espectacle fosc, misteriós i un punt angoixant o, si voleu, inquietat.


La resta la fan els intèrprets i, molt especialment, el ‘segment’ jove del repartiment. Al costat de la solvència contrastada de Marta Marco i Josep Julien, hi trobem una Abril Julien completíssima i plena de registres i, sobretot, un Marc Soler amb un treball irrefutable a tots nivells que explosiona en la penúltima escena, que ell i Marco converteixen en una autèntica perla teatral.

Marc Sabater, Recomana, 21 juliol 2024

Deixar anar els morts

Una sospita ominosa plana per damunt de «Malamort», que Daniela Feixas ha escrit i dirigit per a la Sala Beckett, on aquesta temporada ha estat autora resident. Som davant d’una proposta arriscada, que s’endinsa en el thriller des de la teatralitat, amb tots els mecanismes d’intriga que demana el gènere per servir la por i dosificar la intriga. «Malamort» se’ns presenta com un thriller rural, però està més a prop d’Irene Solà que no pas de la sèrie «Tor». Està més en deute amb la foscor dels «Drames rurals» de Víctor Català que no amb el True Crime.

En Ton (Josep Julien) és un home vidu que viu amb els seus fills, la Laura (Abril Julien) i l’Àlex (Marc Soler Rull), dos adolescents que no aconsegueix retenir a casa i que a més a més són fills de mares diferents. La mare de la Laura els ha abandonat i la de l’Àlex va morir quan ell era petit. Són dos germanastres orfes de mare que el pare no acaba de lligar curt ni de cohesionar, per bé que la Laura i l’Àlex tenen una relació molt física, que en alguns moments voreja una incestuositat una mica escabrosa.

És tal la desemparança del Ton que un dia decideix trucar l’agent rural, el més semblant a la policia que tenen en aquest poble de mala mort, per denunciar que ha desaparegut el gat de la seva filla. La Judit, una agent rural interpretada per Marta Marco, no és originària de la zona, però hi té un cordó umbilical que la lliga al lloc. I de seguida sospita que darrera aquesta trucada extemporània s’hi amaga un pou de desesperació que procurarà atendre compassivament però també investigar amb un rigor gairebé detectivesc.


La reticència de Ton a l’hora de confessar és inversament proporcional a la necessitat de Feixas de construir una intriga pautada i dosificar una informació que ens arriba en dos plans temporals, passat i present. L’acció del present transcorre en tres dies, que es reparteixen en tres actes, en què passat i present s’alternen de manera precisa per anar formant el trencaclosques que completarem a la darrera escena.


«Malamort», un text que trobareu editat a la Biblioteca de Teatre de la Sala Beckett, ens interpel·la amb una pregunta: ¿En quin lloc ens deixen aquells que moren en nosaltres, sigui perquè ens abandonen, sigui perquè no tenen forces per viure, sigui perquè la mort guanya a la vida? Des de la seva orfandat, l’Àlex arriba a la conclusió que “els morts sempre reclamen el que és seu” i estan disposats a prendre’t l’ànima per convertir-te en un mort vivent. La Judit, que manté sense por una mirada externa sobre una constel·lació familiar malferida, li dirà que no són els morts que ens han de deixar anar, sinó nosaltres que els hem de deixar marxar.


Feixas ha dit en una entrevista que la mort del seu pare va marcar l’escriptura d’aquesta peça i ha necessitat explicar aquesta història des del clos més íntim, abrigada per la seva pròpia família. Josep Julien és la seva parella i l’Abril Julien la seva filla adolescent. Com passava amb els Pla-Solina a «Travy» o amb tantes companyies, els lligams familiars poden ser un combustible afegit que suma l’instint i un gruix de vivències a totes les capes d’interpretació.

Hauria pogut sortir malament, però la proposta funciona, amb unes interpretacions magnífiques. Aquest no és el problema a «Malamort». Potser hi falta una altra mena de gruix. La mesura amb què Feixas explica calculadament la història per dosificar la intriga li ha impedit donar més fondària als personatges i explorar coses que potser voldríem saber. Tal vegada s’hauria pogut aprofundir més en les relacions humanes sense sacrificar el mecanisme de rellotgeria que sosté l’obra. Amb tot, hi ha ànima, connexió entre actors i direcció i una atmosfera escènica tenebrista molt ben creada per un equip tècnic de luxe.

Bernat Puigtobella, Núvol, 1 agost 2024

